Kalász Márton

*Emléked, mama*

Mama, ott ültem az udvaron,

amíg te bent aludtál,

gyomrod már pici, vérrel hálózott göröngy,

várta a tejet s a morfium

suhogó nyugalmát,

te álmodban is a padláson dobogókat hallottad,

én kedveseimre

gondoltam, egy tüskebokor árnyékára,

s nem hamis békességben vártam halálod,

ellened fogadtam el e rendet,

mama, ki ül az én udvaromra,

ki segít azzal, hogy türelmesen vár,

fiam-e, lányom-e,

vagy kegyes, neheztelő, csonttá fogyott

emléked a fa vonzatában?

 *Index, 2011. 09. 05.*